Ouer rand glo tiener tydens rugbywedstryd aanMatthew Germishuizen in die Unie-hospitaal. Matthew Germishuizen, ŉ 17-jarige rugbyspeler van Alberton, is Saterdag tydens ŉ klubrugbywedstryd só erg aangerand dat hy vier dae in die hospitaal moes spandeer. Matthew se ma, Ramona, het Woensdag aan Maroela Media gesê haar seun is Saterdag omstreeks 11:30 na die Unie-hospitaal gehaas nadat hy tydens ŉ wedstryd teen ŉ span van die Roodepoort-rugbyklub in Florida glo deur ŉ teenstander se pa aangerand is. Matthew is ŉ gr. 11-leerling aan die King Edward VII School (KES) en speel vir die Germiston Simmer-rugbyklub se o.18-span. “My man, Louwtjie, is een van Simmers se afrigters en het die voorval aanskou,” het Ramona gesê. Na wat verneem word, het die skeidsregter glo ŉ speler van Roodepoort vir ŉ oortreding gestraf. Die speler het kapsie gemaak en met die skeidsregter gestry, waarna die speler ŉ rooikaart gekry het. Die speler se pa het daarop aangedring dat die rooikaart teruggetrek word. Die skeidsregter het die eindfluitjie geblaas voor die tyd verstreke was. “My seun het sy hande omhoog gegooi, aangesien hulle gewen het. Die seun wat die rooikaart gekry het, het toe op hom afgestorm en hom met die vuis geslaan,” het sy bygevoeg. Daar was ‘n onderonsie waartydens die seun se pa glo ook vir Matthew aangerand het. Louwtjie het tussenbeide probeer tree en is in die gesig geslaan. Hy het twee tande verloor. Nadat die situasie onder beheer gebring is, is Matthew op die veld deur paramedici behandel voor hy na die Unie-hospitaal gehaas is en in die hoësorgeenheid opgeneem is. Sy neus en oogkas is tydens die voorval gebreek. Hy het ook harsingskudding opgedoen wat swelling op sy brein veroorsaak het. Hy is Dinsdag geopereer om sy gebreekte neus te herstel, en is die aand uit die hospitaal ontslaan. “Hy sterk nou by die huis aan. Hy is baie gedisoriënteerd en sy linkeroog is nog toegeswel. Ons weet nog nie of daar enige permanente skade is nie,” het Ramona bygevoeg. Matthew het nog nie teruggekeer skool toe nie. Die Goue Leeus Rugbyunie (GLRU), wat klubrugby in die streek oorsien, het in ŉ verklaring die beweerde voorval streng veroordeel. “Ons wil dit duidelik stel dat fisiese en verbale mishandeling, op enige vlak van rugby, nie geduld sal word nie,” het die GLRU gesê. Die GLRU is besig om die voorval te ondersoek en gaan op 2 September ŉ tugverhoor hou. Maroela Media wag nog vir terugvoer van die polisie oor die voorval.